ગુજરાતમાં નર્મદાના પાણીની તંગીનું મુખ્ય કારણ પાડોશી મધ્યપ્રદેશ રાજ્ય છે. આ રાજ્યમાં વિધાનસભાની ચૂંટણી આવતી હોવાથી મુખ્યમંત્રી શિવરાજસિંહ ચૌહાણે નર્મદાનું પાણી તેમના રાજ્યના ખેડૂતો માટે રોકી રાખ્યું છે પરિણામે ગુજરાતમાં પાણીની તંગી સર્જાય તેવી દહેશત છે. સચિવાલયના સૂત્રોએ કહ્યું હતું કે મધ્યપ્રદેશમાં આ વર્ષે ચૂંટણી છે. હાલ સરદાર સરોવર ડેમમાં પાણીની માત્રા 45 ટકા ઘટી ગઇ હોવાથી ઉનાળાના સમયમાં નર્મદાની કેનાલોમાંથી પાણી મેળવવું દોહ્યલુ બની રહેશે. ગુજરાત સરકારે પણ કહ્યું છે કે 15મી માર્ચથી ખેડૂતોને નર્મદા કેનાલના પાણી આપવામાં આવશે નહીં. ગુજરાતમાં નર્મદા જળાશયમાં હાલ જે પાણીનો સંગ્રહ છે તે છેલ્લા 15 વર્ષનો સૌથી નીચો છે. સરકારે બોર અને કુવાના પાણી ખેડૂતોને વાપરવાની સલાહ આપી છે અને કહ્યું છે કે નર્મદાનું પાણી ગુજરાતમાં પીવા માટે વાપરવાનું હોવાથી સિંચાઇ માટે કન્ટ્રોલ કરવામાં આવશે.